Η **Άλτα Βεραπάς** (*Alta Verapaz*) είναι διαμέρισμα (διοικητική περιφέρεια) της Γουατεμάλας με πληθυσμό 1.215.038 κατοίκους (κατά την απογραφή του 2018) και πρωτεύουσα την πόλη Κομπάν.

Γεωγραφία
---------

Με έκταση 8.686 τετραγωνικά χιλιόμετρα, η Άλτα Βεραπάς είναι το τρίτο σε έκταση από τα 22 διαμερίσματα της Γουατεμάλας. Συνορεύει στα βόρεια με το διαμέρισμα Πετέν (το μεγαλύτερο σε έκταση), στα ανατολικά με το Ισαβάλ, στα νότια με τα Σακάπα, Ελ Προγρέσο και Μπάχα Βεραπάς, και στα δυτικά με το διαμέρισμα Ελ Κιτσέ.

Καθώς υποδεικνύει η ονομασία του, το διαμέρισμα Άλτα Βεραπάς είναι ορεινή περιοχή, με υψίπεδα και πτυχωσιγενείς κοιλάδες. Το μεγαλύτερο υψόμετρο είναι 2.800 μέτρα και το μικρότερο 300 μέτρα, με μεσοσταθμικό υψόμετρο περί τα 1.350 μέτρα. Υπάρχουν σημαντικές φυτείες καφέ, ιδίως στο δυτικό τμήμα, γύρω από την πρωτεύουσα. Εκτός από την Κομπάν, άλλες πόλεις της Άλτα Βεραπάς είναι οι Τσίσεκ, Σαν Πέδρο Καρτσά και Σαν Κριστόβαλ Βεραπάς.

Ιστορία
-------

Στην προκολομβιανή εποχή ολόκληρη αυτή η περιοχή ήταν μέρος όπου άνθιζε ο πολιτισμός των Μάγια. Τη δεκαετία του 1520 έφθασαν οι Ισπανοί Κονκισταδόρες και κατέκτησαν τα κεντρικά και τα νότια υψίπεδα της σημερινής Γουατεμάλας, αλλά υπεχώρησαν στην Άλτα Βεραπάς εξαιτίας της θηριώδους αντιστάσεως των ιθαγενών. Η τοπική προφορική ιστορία διηγείται ένα περιστατικό άγνωστο στους Κονκισταδόρες: ένα δουλεμπορικό πλοίο είχε ανατραπεί στην κοντινότερη ακτή πριν από την άφιξη των πρώτων Ευρωπαίων. Οι πρώην Αφρικανοί σκλάβοι που μετέφερε μετακινήθηκαν στο εσωτερικό της χώρας και ένωσαν τις δυνάμεις τους με τους εκεί ιθαγενείς, μαχόμενοι για τη διατήρηση της ελευθερίας τους. Οι Αφρικανοί και οι Μάγια της περιοχής δεν κατακτήθηκαν από τα όπλα, αλλά από τον Σταυρό: Ισπανοί μοναχοί ζήτησαν από τους ιθαγενείς μια ευκαιρία να κηρύξουν ειρηνικά τον Χριστιανισμό στη γη τους, και κατόρθωσαν να τους μεταστρέψουν στη νέα θρησκεία. Τότε, το 1548, έδωσαν στην περιοχή την ονομασία «Βέρα-πας», που σημαίνει «Αληθινή ειρήνη».

Τον 19ο αιώνα η περιοχή άρχισε να παράγει σημαντικές ποσότητες καφέ, ενώ προϋπήρχε ήδη μια φυτεία ζαχαροκάλαμου από προηγούμενους αιώνες και σήμερα ένα μουσείο εκθέτει την ιστορία της. Επιπλέον, οι Γερμανοί που εγκαταστάθηκαν στην περιοχή μετά το 1870 εισήγαγαν το κάρδαμο από τις Ινδίες, με αποτέλεσμα η Γουατεμάλα, χάρη στην Άλτα Βεραπάς, να είναι σήμερα ο μεγαλύτερος παραγωγός και εξαγωγέας κάρδαμου παγκοσμίως.

Το 1850 το διαμέρισμα είχε εκτιμώμενο πληθυσμό 66 χιλιάδες κατοίκους.

Ως αποτέλεσμα του μεξικανικού πολέμου κατά των ναρκωτικών, μέλη της συμμορίας-καρτέλ Λος Σέτας (Los Zetas) κατέλαβαν μεγάλο μέρος του διαμερίσματος και πολλές μικρές πόλεις τον Δεκέμβριο του 2010. Η κυβέρνηση της Γουατεμάλας κήρυξε κατάσταση έκτακτης ανάγκης στις 19 Δεκεμβρίου 2010, οπότε ο στρατός ερεύνησε κτήρια μαζί με την αστυνομία και συνέλαβε υπόπτους χωρίς εντάλματα.

Δήμοι
-----

Το διαμέρισμα υποδιαιρείται στους εξής 17 δήμους:

1. Τσαάλ
2. Τσίσεκ
3. Κομπάν
4. Φράυ Μπαρτολομέ δε λας Κάσας
5. Λανκουίν
6. Πανσός
7. Ραχρούα
8. Σαν Κριστόβαλ Βεραπάς
9. Σαν Χουάν Τσαμέλκο
10. Σαν Πέδρο Καρτσά
11. Σάντα Κρους Βεραπάς
12. Σάντα Μαρία Κααβόν
13. Σεναού
14. Τακτίκ
15. Ταμαού
16. Τουκουρού
17. Σάντα Καταλίνα λα Τίντα

Δείτε επίσης
------------

* Κάρδαμο

Παραπομπές
----------

1. ↑  Baily, John (1850). *Central America; Describing Each of the States of Guatemala, Honduras, Salvador, Nicaragua, and Costa Rica*. Λονδίνο: Trelawney Saunders. σελίδες 86–87.
2. ↑  Wire Staff, the CNN (December 20, 2010). «Guatemalan government declares siege to fend off drug gang». *Cable News Network*. Αρχειοθετήθηκε από το πρωτότυπο στις November 9, 2012.. Ανακτήθηκε στις 20 December 2010.
3. ↑  AP, Google (December 19, 2010). «Guatemalan military seizes drug-plagued province». *The Associated Press*.. Ανακτήθηκε στις 20 December 2010.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Άλτα Βεραπάς** |

* «Radio and Alta Verapaz, Guatemala», άρθρο του Don Moore με ενδιαφέρουσες πληροφορίες

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* GND: 4085011-0
* BNF: cb12178558p (data)

 |

 |